**OZNÁMENIE**

**HROMADNÁ ZMENA ZMLUVY O POSKYTNUTÍ NFP**

Vážený prijímateľ,

podľa § 59 zákona č. 292/2014 o príspevku poskytovanom z európskych štrukturálnych a investičných fondov v platnom znení (ďalej len „zákon o príspevku z EŠIF“) zverejnil Certifikačný orgán na [www.partnerskadohoda.gov.sk](http://www.partnerskadohoda.gov.sk) v sekcii „CKO“, záložka „Zmena zmluvy v čase krízovej situácie“ dve zmeny, a to:

* Zmena zmluvy o poskytnutí nenávratného finančného príspevku počas krízovej situácie zverejnená dňa 19. 6. 2020 certifikačným orgánom s poradovým číslom 1 a
* Zmena zmluvy o poskytnutí nenávratného finančného príspevku počas krízovej situácie zverejnená dňa 19. 6. 2020 certifikačným orgánom s poradovým číslom 2,

čím určil maximálny rozsah zmeny pre oblasť upravenú Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 (ďalej len „SFR“). Uvedené zmeny môžu nadobudnúť účinnosť až po tom, ako sú – v plnom rozsahu alebo čiastočne – prevzaté poskytovateľom pomoci a oznámené prijímateľovi nenávratného finančného príspevku.

Dovoľujeme si Vás informovať, že **Implementačná agentúra Ministerstva práce, sociálnych vecí a rodiny SR (ďalej len „IA MPSVR SR“)** ako poskytovateľ pomoci **pristupuje týmto Oznámením k hromadnej zmene zmluvy o poskytnutí nenávratného finančného príspevku** (ďalej len „zmluva o poskytnutí NFP“). **Hromadná zmena zmluvy o poskytnutí NFP** **sa vzťahuje na všetky dopytovo orientované projekty, implementované v rámci prioritných osí 2, 3 a 4 operačného programu Ľudské zdroje (ďalej len „OP ĽZ“)**.

Oznámenie hromadnej zmeny zmluvy o poskytnutí NFP je rovnako zverejnené na našom webovom sídle([www.ia.gov.sk](http://www.ia.gov.sk)/ kategória Mimoriadne opatrenia v súvislosti s koronavírusom/ časť Opatrenia platné pre dopytovo orientované projekty).

Hromadná zmena zmluvy o poskytnutí NFP je **účinná odoslaním Oznámenia hromadnej zmeny zmluvy o poskytnutí NFP** na e-mailovú adresu, ktorú prijímateľ poskytol IA MPSVR SR, príp. vo vzťahu ku ktorej oznámil zmenu. Súčasne aj v prípade, ak je **zmena zaslaná na neaktuálnu alebo neplatnú e-mailovú adresu**, ktorú prijímateľ nezmenil (neoznámil zmenu), zmena **vyvoláva** podľa § 59 ods. 1 zákona o príspevku z EŠIF **právne účinky**. Zároveň platí, že uvedený zmena zmluvy o poskytnutí NFP sa nezverejňuje v Centrálnom registri zmlúv.

Ak **prijímateľ nesúhlasí s hromadnou zmenou zmluvy o poskytnutí NFP**, podľa § 59 ods. 2 zákona o príspevku EŠIF môže **odstúpiť od zmluvy o poskytnutí NFP**, a to **do 10 pracovných dní od doručenia Oznámenia hromadnej zmeny zmluvy o poskytnutí NFP**, ktorým je jeho odoslanie na e-mailovú adresu, určenú prijímateľom.

**Hromadná zmena zmluvy o poskytnutí NFP, ktorou sa nahrádza príloha** **zmluvy o poskytnutí nenávratného finančného príspevku**, ktorou sú **Všeobecné zmluvné podmienky** (ďalej len „VZP“) **v časti článkov 10, 11, 15, 16, 17a, 17b, 17c** (neaplikuje sa)**, 18 a 20** je nasledujúca**:**

* **Zmena zmluvy o poskytnutí nenávratného finančného príspevku** počas krízovej situácie (Hromadná zmena zmluvy zverejnená CO dňa 19.6.2020 č. 1) – finančné články vzťahujúce sa na **prijímateľov s výnimkou štátnych rozpočtových organizácií**
* **Zmena zmluvy o poskytnutí nenávratného finančného príspevku** počas krízovej situácie (Hromadná zmena zmluvy zverejnená CO dňa 19.6.2020 č. 2) – finančné články vzťahujúce sa na **štátne rozpočtové organizácie**.

**Časové obmedzenie uplatňovania postupu**, v zmysle ktorého môže IA MPSVR SR poskytnúť prijímateľovi ďalšiu zálohovú platbu aj bez predchádzajúceho schválenia ŽoP (zúčtovanie zálohovej platby)

* **podľa odseku 17 článku 17a** **VZP** zmluvy o poskytnutí NFP **pre prijímateľov s výnimkou štátnych rozpočtových organizácií** alebo
* **podľa odseku 18 článku 17a VZP** zmluvy o poskytnutí **pre štátne rozpočtové organizácie**,

je **viazané na platnosť iniciatívnej výnimky Ministerstva financií Slovenskej republiky** zo SFR, **a to do 31.12.2020**.

**Poznámka:** Krízovou situáciou v rámci hromadnej zmeny zmluvy o poskytnutí NFP sa myslí čas mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 a obdobie šiestich mesiacov nasledujúcich po ich odvolaní.

**ROZSAH VYKONANÝCH ZMIEN**

**Vysporiadanie finančných vzťahov v zmysle čl. 10 ods. 4 VZP v spojitosti s čl. 10 ods. 15 VZP**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Počas krízovej situácie sa upravuje lehota na vrátenie NFP alebo jeho časti nasledovne:

* **ak čo i len deň pôvodnej 60-dňovej lehoty žiadosti o vrátenie** (ďalej len „ŽoV“) **pripadne na obdobie krízovej situácie podľa § 56 ods. 1 zákona o príspevku z EŠIF, uplatní sa lehota 120 dní** **odo dňa sprístupnenia ŽoV prijímateľovi vo verejnej časti ITMS2014+**.

**Poznámka:**

Uvedená zmena sa vzťahuje na prijímateľov, ktorým bola zaslaná ŽoV a ku dňu vyhlásenia mimoriadnej situácie, t.j. k 12.03.2020 neuplynula 60-dňová lehota na vrátenie NFP alebo jeho časti. Začiatok plynutia 120-dňovej lehoty je totožný s dňom sprístupnenia ŽoV v ITMS 2014+, t.j. začiatok plynutia lehoty sa nemení.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Vysporiadanie finančných vzťahov v zmysle čl. 10 VZP**

***Platí pre: štátne rozpočtové organizácie.***

Záväzok prijímateľa sa dopĺňa nasledovne:

* odviesť výnos z prostriedkov NFP podľa § 7 odsek 1 písmeno m) zákona  o rozpočtových pravidlách vzniknutý na základe úročenia poskytnutého NFP (ďalej len „výnos“); uvedené platí len v prípade poskytnutia NFP systémom zálohovej platby; suma neprevyšujúca 40 EUR podľa § 33 odsek 2 zákona o príspevku z EŠIF sa v tomto prípade neuplatňuje,

Vysporiadanie finančných vzťahov sa dopĺňa nasledovne:

* Vrátenie NFP alebo jeho časti formou platby na účet je Prijímateľ povinný realizovať prostredníctvom príkazu na SEPA inkaso v rámci ITMS2014+ s uvedením jedinečného, ITMS2014+ automaticky generovaného variabilného symbolu; to neplatí pre Prijímateľa, ktorý je štátnou rozpočtovou organizáciou.
* Ak nie je možné vrátenie NFP alebo jeho časti formou platby na účet vykonať prostredníctvom príkazu na SEPA inkaso v rámci ITMS2014+ (napr. v prípade nedostupnosti systému ITMS2014+ alebo v prípade nedostupnosti funkcionality príkaz na SEPA inkaso v ITMS2014+), Prijímateľ vykoná vrátenie prostredníctvom platobného príkazu v banke s uvedením jedinečného, ITMS2014+ automaticky generovaného variabilného symbolu.
* Pre zabezpečenie využitia príkazu na SEPA inkaso ako spôsobu vrátenia NFP alebo jeho časti sa Prijímateľ najneskôr pred zadaním prvého príkazu na SEPA inkaso prostredníctvom ITMS2014+ v zmysle odseku 6 tohto článku VZP zaväzuje zabezpečiť nasledovné:
	1. Prijímateľ udelí súhlas na úhradu pohľadávok prostredníctvom príkazu na SEPA inkaso tým, že podpíše Mandát na inkaso; ak je v súlade s § 42 zákona o príspevku z EŠIF potrebné vrátiť NFP alebo jeho časť aj na účet certifikačného orgánu, Prijímateľ podpíše Mandát na inkaso aj v prospech certifikačného orgánu; vzor Mandátu na inkaso dodá Prijímateľovi Poskytovateľ;
	2. Prijímateľ na základe podpísaného Mandátu na inkaso zadá súhlas s inkasom v banke, v ktorej má zriadený účet, z ktorého chce realizovať vrátenie NFP alebo jeho časti.

 Mandát na inkaso udelený Prijímateľom neoprávňuje Poskytovateľa na automatické odpísanie sumy finančných prostriedkov z účtu Prijímateľa. Mandát na inkaso bude využitý až na základe príkazu na SEPA inkaso zadaného Prijímateľom v ITMS2014+ a slúži na zjednodušenie vysporiadania finančných vzťahov.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Účty prijímateľa v zmysle čl. 15 VZP**

***Platí pre: štátne rozpočtové organizácie.***

Článok sa upravuje nasledovne:

1. Poskytovateľ zabezpečí poskytnutie NFP (ďalej aj „platba“) Prijímateľovi bezhotovostne formou rozpočtového opatrenia v súlade so zákonom o rozpočtových pravidlách na Prijímateľom určený výdavkový účet vedený v EUR (ďalej len ,,účet Prijímateľa“).

Prijímateľ je povinný udržiavať účet Prijímateľa otvorený a nesmie ho zrušiť až do finančného ukončenia Projektu. Ak je účtom Prijímateľa rozpočtový výdavkový účet pre prostriedky EÚ a štátneho rozpočtu na spolufinancovanie slúžiaci na príjem prostriedkov NFP, a tento účet je využívaný aj na úhradu výdavkov spojených s Realizáciou aktivít Projektu z poskytnutej zálohovej platby, môžu byť špecifické výdavky realizované aj z iného rozpočtového výdavkového účtu otvoreného Prijímateľom. Tieto výdavky nesmú byť hradené z účtu zriadeného na realizáciu iných programov zahraničnej pomoci (napr. projektov Finančného mechanizmu Európskeho hospodárskeho priestoru, Nórskeho finančného mechanizmu alebo iných projektov financovaných zo štrukturálnych fondov, Kohézneho fondu a Európskeho námorného a rybárskeho fondu). V tomto prípade Prijímateľ po pripísaní zálohovej platby postupuje v zmysle príslušnej kapitoly Systému finančného riadenia.

Prijímateľ je povinný oznámiť Poskytovateľovi identifikáciu výdavkového účtu otvoreného Prijímateľom, z ktorého realizuje špecifické typy výdavkov. Zoznam špecifických typov výdavkov uvedie Poskytovateľ v Príručke pre žiadateľa o NFP, resp. Príručke pre Prijímateľa.

1. Oprávnený výdavok za podmienok definovaných v predchádzajúcom odseku vzniká prevodom príslušnej časti NFP z účtu Prijímateľa na iný výdavkový účet otvorený Prijímateľom definovaný v predchádzajúcom odseku a úhradou záväzku alebo úhradou špecifického výdavku.
2. Ak sa Projekt realizuje prostredníctvom subjektu v zriaďovateľskej pôsobnosti Prijímateľa postupuje sa v zmysle príslušnej kapitoly Systému finančného riadenia.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Platby systémom zálohových platieb v zmysle čl. 17a VZP**

1. **Úprava vzťahujúca sa k systému platieb**

***Platí pre: prijímatelia[[1]](#footnote-1) s výnimkou štátnych rozpočtových organizácií a štátne rozpočtové organizácie.***

**Každý prijímateľ je oprávnený** pri dopytovo orientovanom projekte financovanom z Európskeho sociálneho fondu (t.j. všetky implementované projekty) **využívať aj systém zálohových platieb**, a to v závislosti na svojich preferenciách.

**Poznámka:**

Všetky vyhlásené výzvy na predkladanie žiadostí o NPF umožňovali uplatnenie systému zálohových platieb, systému refundácie a kombinácie systému zálohových platieb a systému refundácie, a teda **každý prijímateľ je oprávnený využívať aj všetky uvedené systémy financovania a ich kombinácie.**

Ostatné podmienky financovania jednotlivými systémami, definovanými platným SFR (dostupný na: <https://www.mfsr.sk/sk/financne-vztahy-eu/povstupove-fondy-eu/programove-obdobie-2014-2020/europske-strukturalne-investicne-fondy/materialy/>) nie sú uvedeným dotknuté.

**Postup prijímateľa:**

1. Prijímateľ predloží PM ***Žiadosť o povolenie vykonania zmeny v zmluve o poskytnutí nenávratného finančného príspevku (významnejšia zmena projektu)*** v zmysle platnej Príručky pre prijímateľa (= Príloha č. 2), ktorú vyplní rovnako ako v prípade iných žiadostí o povolenie zmeny.
2. Prijímateľ uvedie v časti 4. Zdôvodnenie žiadosti o zmenu informáciu, že „*žiada o rozšírenie systémov financovania o systém zálohových platieb v zmysle iniciatívnej výnimky MF SR zo SFR, resp. SFR*“.

Ak má prijímateľ záujem o doplnenie ďalšieho zo systémov financovania, tento rovnako doplní v časti 4. Zdôvodnenie žiadosti o zmenu.

1. **Zmena pravidiel výpočtu maximálnej výšky zálohovej platby**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Pravidlá výpočtu maximálnej výšky zálohovej platby sa upravujú nasledovne:

|  |  |
| --- | --- |
| **maximálna výška****poskytnutej zálohovej platby** | **= 0,4 \* (suma NFP – poskytnutá časť NFP systémom refundácie (zdroj EÚ a ŠR))** |

O vyčerpanú sumu NFP sa maximálna výška prvej poskytnutej zálohovej platby znižuje, ak pred jej poskytnutím bola žiadosť o platbu (priebežná platba) schválená Certifikačným orgánom v súhrnnej žiadosti o platbu/ mimoriadnej súhrnne žiadosti o platbu.

**Poznámka:**

* Pri výpočte sa už nezohľadňuje počet mesiacov realizácie projektu.
* Maximálnu výšku zálohovej platby je potrebné prepočítať v prípade, ak dôjde k zníženiu celkovej výšky NFP.
* Prijímateľ môže požiadať o ďalšiu zálohovú platbu najskôr súčasne s podaním žiadosti o platbu (zúčtovanie zálohovej platby). IA MPSVR SR zabezpečí poskytnutie platby na základe žiadosti o platbu (poskytnutie zálohovej platby) až po schválení predloženej žiadosti o platbu (zúčtovanie zálohovej platby) Certifikačným orgánom, ak nie je dohodnuté inak.
* Ak predchádzajúca zálohová platba nebola poskytnutá v maximálnej možnej výške, prijímateľ môže požiadať o ďalšiu zálohovú platbu vo výške súčtu Certifikačným orgánom schválenej výšky NFP a sumy rovnajúcej sa rozdielu maximálnej výšky zálohovej platby a predchádzajúcej poskytnutej zálohovej platby. Súčet týchto prostriedkov, a teda výška možnej zálohovej platby, je maximálne 40 % z celkového NFP zníženého o už poskytnutú časť NFP systémom refundácie.

**Postup prijímateľa:**

**Poskytnutie NFP v rozsahu maximálnej výšky zálohovej platby viazané na iniciatívu, t.j. predloženie ŽoP zo strany prijímateľa**; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Dôležité upozornenie:**

**Pri výpočte maximálnej výšky zálohovej platby** sa nezohľadňujú už vyčerpané prostriedky, t. j. **postupuje sa podľa vzorca ako pre výpočet prvej zálohovej platby a nezohľadňujú sa už vyčerpané prostriedky po prvej zálohovej platbe**, a to aj v prípadoch, kde už bola poskytnutá prvá zálohová platba. Uvedený postup predstavuje zmenu metodického prístupu k výpočtu maximálnej výšky zálohovej platby, nie zmenu vstupných parametrov na projekte. Základným dôvodom pre zmenu vo výpočte maximálnej výšky zálohovej platby je:

* zvýšenie sumy finančných prostriedkov, ktorými môže prijímateľ disponovať
* predĺženie lehoty na zúčtovanie zálohovej platby
* zníženie administratívnej záťaže prijímateľov.

|  |  |
| --- | --- |
| **maximálna výška prvej poskytnutej zálohovej platby** | **= 0,4 \* (suma NFP – vyčerpaná suma NFP v čase výpočtu prvej zálohovej platby (zdroj EÚ a ŠR)\*)** |

\*O vyčerpanú sumu NFP sa maximálna výška prvej poskytnutej zálohovej platby znižuje, ak pred jej poskytnutím bola žiadosť o platbu (priebežná platba) schválená certifikačným orgánom v súhrnnej žiadosti o platbu/ mimoriadnej súhrnnej žiadosti o platbu.

V prípade ak sa blíži koniec realizácie projektu, môže nastať situácia, že suma nevyčerpaných finančných prostriedkov bude nižšia ako maximálna výška zálohovej platby, a teda zálohová platba nemôže byť poskytnutá v maximálnej výške, ale len do výšky nevyčerpaných, t.j. voľných finančných prostriedkov. Zároveň, ak na konci realizácie projektu sú predložené „neuhradené“ žiadosti o platbu, tak o sumu daných žiadostí o platbu sa zníži výška poskytovanej zálohovej platby. Takže **prijímateľ môže disponovať len s maximálnou výškou zálohovej platby do výšky nevyčerpaných, t.j. voľných finančných prostriedkov pri zohľadnení aj predložených žiadostí o platbu.**

V prípade, ak na konci realizácie projektu nastane situácia, že prijímateľ predloží žiadosť o priebežnú platbu (refundáciu) až po poskytnutí zálohovej platby, a teda prijímateľovi bude poskytnutá vyššia zálohová platba ako je celkové NFP, resp. ak prijímateľ nezúčtuje poskytnutú zálohovú platbu v stanovenom termíne, tak je potrebné **vrátiť sumu nezúčtovaného rozdielu zálohovej platby**.

1. **Poskytnutie ďalšej zálohovej platby**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

IA MPSVR môže poskytnúť ďalšiu zálohovú platbu aj bez predchádzajúceho schválenia žiadosti o platbu (zúčtovanie zálohovej platby) v súlade s Výnimkou. Postup podľa predchádzajúcej vety je časovo obmedzený na platnosť uvedenej Výnimky, t.j. do 31.12.2020.

**Poznámka:**

IA MPSVR SR aplikuje uvedený postup **výlučne v prípade, ak z administratívnych dôvodov nie je možné pristúpiť k spracovávaniu žiadosti o platbu**.

**Postup prijímateľa:**

**Poskytnutie ďalšej zálohovej platby je viazané na iniciatívu, t.j. predloženie žiadosti o poskytnutie zálohovej platby zo strany prijímateľa**; aplikovateľné v nadväznosti na nadobudnutie účinnosti zmeny zmluvy o poskytnutí NFP.

1. **Predĺženie lehoty na zúčtovanie poskytnutej zálohovej platby**

Prijímateľ je povinný **každú jednu poskytnutú zálohovú platbu priebežne zúčtovávať**, pričom **najneskôr do 12 mesiacov odo dňa pripísania platby** na účte prijímateľa (odo dňa aktivácie evidenčného listu úprav rozpočtu potvrdzujúcu úpravu rozpočtu prijímateľa – platí pre štátne rozpočtové organizácie) je **povinný zúčtovať 100 % sumy každej jednej poskytnutej zálohovej platby**. Uvedená lehota sa vzťahuje aj na už poskytnuté zálohové platby.

**Poznámka:**

* Žiadosť o platbu (zúčtovanie zálohovej platby) je potrebné priradiť k najstaršej poskytnutej nezúčtovanej zálohovej platbe.
* Ak IA MPSVR SR identifikuje v predloženej žiadosti o platbu (zúčtovanie zálohovej platbe) neoprávnené výdavky pred uplynutím 12-mesačnej lehoty na zúčtovanie, prijímateľ môže do skončenia 12-mesačnej lehoty takto identifikovanú nezúčtovanú sumu zúčtovať predložením ďalšej ŽoP (zúčtovanie zálohovej platby) s výdavkami minimálne vo výške identifikovaných neoprávnených výdavkov.
* Ak Prijímateľ nezúčtuje 100 % poskytnutej zálohovej platby do 12 mesiacov odo dňa pripísania platby na účet Prijímateľa (odo dňa aktivácie evidenčného listu úprav rozpočtu potvrdzujúcu úpravu rozpočtu prijímateľa – platí pre štátne rozpočtové organizácie), a to ani využitím možnosti podľa predchádzajúceho v zmysle VZP, prijímateľ je povinný najneskôr do 5 dní po uplynutí 12-mesačnej lehoty vrátiť sumu nezúčtovaného rozdielu na účet určený IA MPSVR SR.
* Ak IA MPSVR SR v predloženej ŽoP (zúčtovanie zálohovej platby) identifikoval neoprávnené výdavky až po uplynutí 12-mesačnej lehoty na zúčtovanie, prijímateľ je povinný vrátiť sumu nezúčtovaného rozdielu poskytnutej zálohovej platby v súlade s článkom 10 VZP.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

1. **Sprecizovanie postupov po vykonaní kontroly žiadosti o platbu (poskytnutie zálohovej platby) a žiadosti o platbu (zúčtovanie zálohovej platby)**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Po vykonaní kontroly, IA MPSVR SR žiadosť o platbu (poskytnutie zálohovej platby) a žiadosť o platbu (zúčtovanie zálohovej platby):

* schváli v plnej výške,
* schváli v zníženej výške,
* zamietne alebo
* pozastaví,

pričom zo žiadosti o platbu (zúčtovanie zálohovej platby) môže časť nárokovaných výdavkov, u ktorých je pokračovať v kontrole, vyčleniť, a to v lehotách určených SFR, resp. vo Výnimke.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

1. **Predĺženie lehoty na zúčtovanie poskytnutej zálohovej platby**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Ak došlo k márnemu uplynutiu pôvodne dohodnutej 9-mesačnej lehoty na zúčtovanie zálohovej platby, ktorá sa Výnimkou, resp. SFR predĺžila na 12 mesiacov, nepovažuje sa to za omeškanie prijímateľa za predpokladu, že splní svoje povinnosti v tejto predĺženej 12-mesačnej lehote. Predĺžením lehoty na 12 mesiacov nie je začiatok plynutia tejto lehoty dotknutý.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Platby systémom refundácie v zmysle čl. 17b VZP**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Sprecizovanie postupov po vykonaní kontroly žiadosti o platbu nasledovne:

Po vykonaní kontroly, IA MPSVR SR žiadosť o platbu:

* schváli v plnej výške,
* schváli v zníženej výške,
* zamietne alebo
* pozastaví,

pričom časť nárokovaných výdavkov, u ktorých je pokračovať v kontrole, môže vyčleniť, a to v lehotách určených SFR, resp. vo Výnimke.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

**Spoločné ustanovenia pre všetky systémy financovania a prijímateľov v zmysle čl. 18 VZP**

1. **Úprava vzťahujúca sa k uplatňovaniu systémov financovania**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Jednotlivé systémy financovania sa môžu v rámci jedného projektu kombinovať, pričom kombinácia systémov financovania (systém zálohových platieb a systém refundácie navzájom) je možná pre všetkých prijímateľov za dodržania podmienok definovaných vo Výnimke, SFR a vo výzve.

**Postup prijímateľa:**

1. Prijímateľ predloží PM ***Žiadosť o povolenie vykonania zmeny v zmluve o poskytnutí nenávratného finančného príspevku (významnejšia zmena projektu)*** v zmysle platnej Príručky pre prijímateľa (= Príloha č. 2), ktorú vyplní rovnako ako v prípade iných žiadostí o povolenie zmeny.
2. Prijímateľ uvedie v časti 4. Zdôvodnenie žiadosti o zmenu informáciu, o ktorý systém financovania žiada rozšírenie spôsobu financovania.
3. **Úprava úhrady účtovných dokladov dodávateľovi formou rozšírenia alternatív**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Úhrada účtovných dokladov dodávateľovi sa rozširuje nasledovne:

* ak prijímateľ nemôže splniť svoj záväzok veriteľovi, pretože veriteľ je neprítomný alebo je v omeškaní alebo ak prijímateľ má odôvodnené pochybnosti, kto je veriteľom, alebo veriteľa nepozná, nastávajú účinky splnenia záväzku, ak jeho predmet prijímateľ uloží do notárskej úschovy na účely splnenia záväzku. Vynaložené potrebné náklady s tým spojené znáša veriteľ.

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

1. **Úprava úhrady záväzku formou rozšírenia alternatív**

***Platí pre: prijímatelia s výnimkou štátnych rozpočtových organizácií a štátne rozpočtové organizácie.***

Alternatíva úhrady záväzku sa rozširuje nasledovne:

V prípade úhrady záväzku prijímateľa a oprávnenej osobe (veriteľovi) na základe uloženia predmetu záväzku medzi prijímateľom a veriteľom do notárskej úschovy v zmysle právnych predpisov SR prijímateľ v rámci dokumentácie žiadosti o platbu predloží aj dokumenty preukazujúce vykonanie uloženia predmetu záväzku do notárskej úschovy (napr. notárska zápisnica).

**Postup prijímateľa:**

Bez potreby iniciatívy zo strany prijímateľa; aplikovateľné v nadväznosti na nadobudnutie účinnosti zmeny zmluvy o poskytnutí NFP.

1. s výnimkou prijímateľov, ktorí si uplatňujú inú výnimku udelenú Ministerstvom financií SR. [↑](#footnote-ref-1)